ต่างชาติสนใจตลาดหุ้นไทย
นักลงทุนต่างประเทศให้ความสนใจต่อตลาดหุ้นไทยอย่างต่อเนื่อง โดยในช่วง 9 เดือนแรกของปี 2555
9 พ.ย. 2555

โดย...สุมิตรา ตั้งสมวรพงษ์
นักลงทุนต่างประเทศให้ความสนใจต่อตลาดหุ้นไทยอย่างต่อเนื่อง โดยในช่วง 9 เดือนแรกของปี 2555 นักลงทุนต่างประเทศซื้อสุทธิ 65,775 ล้านบาท และมีการถือครองหุ้นสูงที่สุดในรอบ 3 ปี 
ข้อมูลการถือครองหุ้นในปี 2555 พบว่า นักลงทุนต่างประเทศถือครองหุ้นในกระดานต่างประเทศ (Foreign Shares) สูงถึง 82% ของมูลค่าการถือครองรวม รองลงมา คือ หลักทรัพย์เอ็นวีดีอาร์ (NVDR) ประมาณ 18% และหุ้นในกระดาน (Local Shares) น้อยกว่า 1% ของมูลค่าการถือครองรวมของนักลงทุนต่างประเทศ 




 
ทั้งนี้ จำนวนหุ้นในการถือครองใช้ข้อมูลจากการปิดสมุดทะเบียนครั้งล่าสุดของบริษัทจดทะเบียนแต่ละบริษัทในช่วง 4 เดือนแรกของปี 2553 และในช่วง 4 เดือนของปี 2555 และราคาหลักทรัพย์ใช้ราคา ณ สิ้นเดือน เม.ย. 2553 และ ณ สิ้นเดือน เม.ย. 2555
ขณะที่นักลงทุนต่างประเทศซื้อขาย Local Shares และหลักทรัพย์ NVDR 50% และ 43% ตามลำดับ และมีการซื้อขาย Foreign Shares เพียง 7% ของมูลค่าการซื้อขายรวมของนักลงทุนต่างประเทศเท่านั้น เนื่องจากการถือครอง Foreign Shares มักเป็นการถือครองหุ้นในระยะยาวของพันธมิตรทางธุรกิจ หรือ Strategic Shareholders
ในช่วง 9 เดือนแรกของปี 2555 นักลงทุนต่างประเทศซื้อสุทธิสูงถึง 65,774.92 ล้านบาท หลังจากขายสุทธิ 5,290.42 ล้านบาท ในปี 2554 ส่งผลให้นักลงทุนต่างประเทศมีมูลค่าการถือครองหุ้นในตลาดหุ้นไทยเพิ่มขึ้นเกือบเท่าตัว หรือประมาณ 91.71% เมื่อเปรียบเทียบกับปี 2553 ซึ่งเป็นผลจากระดับราคาของหุ้นที่สูงขึ้นตามดัชนีตลาดหลักทรัพย์ ที่เพิ่มขึ้น 60.90% และปริมาณการถือครองหรือจำนวนหุ้น (Volume) ที่เพิ่มขึ้น 40.23%
นักลงทุนต่างชาติที่ถือครองหุ้นไทยมากที่สุดมาจากฝั่งยุโรป ส่วนนักลงทุนจาก 9 ประเทศในกลุ่มอาเซียน ได้แก่ สิงคโปร์ มาเลเซีย อินโดนีเซีย ฟิลิปปินส์ พม่า เวียดนาม บรูไน กัมพูชา และลาว มีมูลค่าการถือครองหุ้นรวม 787,439 ล้านบาท คิดเป็นเพียง 8.03% ของมูลค่าหลักทรัพย์รวมทั้งตลาด 
ทั้งนี้ หากไม่นับรวมสิงคโปร์และมาเลเซียแล้ว นักลงทุนจากอีก 7 ประเทศ อันได้แก่ อินโดนีเซีย ฟิลิปปินส์ พม่า เวียดนาม บรูไน กัมพูชา และลาว มีมูลค่าการถือครองหุ้นรวมเพียง 1,958 ล้านบาท หรือ 0.25% ของมูลค่าการถือครองหุ้นรวมของนักลงทุนอาเซียน โดยนักลงทุนจากพม่า เวียดนาม บรูไน กัมพูชา และลาว แต่ละประเทศมีมูลค่าการถือครองหุ้นรวมน้อยกว่า 100 ล้านบาท และเกือบทุกประเทศในกลุ่มอาเซียน ยกเว้นสิงคโปร์และมาเลเซีย มีจำนวนนักลงทุนในตลาดหุ้นไทยน้อยกว่า 100 ราย